Мурадхэм топсэлъыхь
Дунейпсо Адыгэ Хасэм и тхьэмадэ Сэхъурокъуэ Хьэутий дыгъуасэ иригъэкIуэкIащ ДАХ-м и Советым, ГъэзэщIакIуэ гупым щыщхэр, къэрал къулыкъущIапIэхэм я лIыкIуэхэр зыхэта зэIущIэ.
Ар зытеухуауэ щытар 2016 гъэм фокIадэм и 19 — 20-хэм Адыгэм и махуэр Налшык зэрыщрагъэкIуэкIынумрэ абы ирихьэлIэу Дунейпсо Адыгэ Хасэм и къудамэу нэгъуэщI къэралхэм щылажьэхэм я тхьэмадэхэмрэ лIыкIуэхэмрэ кърагъэблагъэу зимычэзу Конгресс зэрыщыIэнумрэщ. Иужьрей Iуэхур щIрагъэкIуэкIынум и щхьэусыгъуэр фейдэ къегъэщIыным пымыщIа жылагъуэ зэгухьэныгъэхэм я лэжьыгъэм епхауэ УФ-м къыщыдэкIа хабзэхэм япкъ иткIэ, ДАХ-м и Уставым зэхъуэкIыныгъэхэр хэлъхьэжын зэрыхуейрщ.
Сэхъурокъуэ Хьэутий жиIащ Адыгэм и махуэр хэкуми ди лъэпкъэгъухэр нэхъ зэгъэуIуауэ щыпсэу хамэ къэралхэми дахэу щрагъэкIуэкIыну зэрамурадыр. Конгрессым зи гугъу щащIын хуей Iуэхугъуэхэр яубзыхуа нэужь, жаIащ Дунейпсо Адыгэ Хасэр къызэрызэрагъэпэщрэ илъэс 25-рэ зэрырикъур гъэлъэпIэнри абы зэрырагъэхьэлIэнур.
НэщIэпыджэ Замирэ.
